Ítalía spilar til úrslita á Evrópumóti karla í fótbolta, en Ítalir höfðu betur gegn Spáni í vítaspyrnukeppni í gærkvöld eftir framlengdan undanúrslitaleik á Wembley í Lundúnum.
Það var markalaust í leikhléi en seinni hálfleikur byrjaði með látum. Það var hins vegar ekki fyrr en eftir klukkustundarleik sem ísinn var brotinn. Federico Chiesa kom þá Ítalíu í forystu 1-0. Þannig stóð þar til á 80. mínútu þegar Alvaro Morata jafnaði metin fyrir Spán. Hvorugu liðinu tókst að skora í venjulegum leiktíma, og ekki í framlengingu heldur og fór leikurinn því í vítaspyrnukeppni. Þar reyndist Gianluigi Donnarumma, markvörður Ítala, hetjan þegar hann varði frá Alvaro Morata. Jorginho skoraði svo í kjölfarið og tryggði Ítölum sæti í úrslitum. Stór sigur fyrir Ítali sem komust síðast í úrslitaleik EM árið 2012 þar sem þeir steinlágu einmitt fyrir Spáni 4-0. Ítalía hefur einu sinni orðið Evrópumeistari, árið 1968, og því langþráður titill í boði á Wembley á sunnudag.
Það kemur svo í ljós í kvöld hvaða lið mætir Ítalíu í úrslitunum en England mætir Danmörku í seinni undanúrslitunum klukkan sjö. England hefur verið sannfærandi í keppninni til þessa og ekki enn fengið á sig mark. England hefur aldrei orðið Evrópumeistari í fótbolta, en Danir hafa unnið keppnina einu sinni, árið 1992.
Heil umferð var í úrvalsdeild kvenna í fótbolta í gærkvöld. Valur styrkti stöðu sína á toppi deildarinnar þegar þær höfðu betur gegn Selfossi 2-1. Þá vann Breiðablik Þrótt 3-2 eftir ótrúlegar lokamínútur. Blikar voru undir 2-1 þegar fjórar mínútur lifðu venjulegs leiktíma. Þá gerðu þær tvö mörk á 87. og 92. mínútu. Tveimur stigum munar því enn á milli Vals og Breiðabliks í efstu tveimur sætunum. Þá vann Tindastóll Stjörnuna nokkuð óvænt 1-0 og náði sér þar í mikilvæg stig á botni deildarinnar, ætli liðið að eiga möguleika að halda sér í efstu deild. Þá hafði Þór/KA betur gegn Keflavík 2-1 og ÍBV vann Fylki 2-0.
Ítalía hafði betur gegn Spáni í undanúrslitum Evrópumóts karla í fótbolta í gærkvöld. Í kvöld skýrist hvort það verður England eða Danmörk sem mætir Ítalíu í úrslitum.